

**ประกาศมหาวิทยาลัยธรรมศาสตร์   
เรื่อง** **หลักเกณฑ์การปฏิบัติงานข้ามส่วนงานของพนักงานมหาวิทยาลัย พ.ศ. ๒๕๖๗**

**.........................................................**

โดยที่เป็นการสมควรกำหนดหลักเกณฑ์ วิธีการ เงื่อนไข และมาตรฐานที่เกี่ยวกับ  
การปฏิบัติงานข้ามส่วนงานของพนักงานมหาวิทยาลัยซึ่งจ้างด้วยเงินงบประมาณแผ่นดิน เพื่อให้การปฏิบัติ  
มีมาตรฐานและสอดคล้องกับนโยบายด้านการบริหารงานบุคคลของมหาวิทยาลัยตามที่  
คณะกรรมการบริหารบุคคลเห็นชอบ

อาศัยอำนาจตามความในมาตรา ๓๙ (๑) แห่งพระราชบัญญัติมหาวิทยาลัยธรรมศาสตร์   
พ.ศ. ๒๕๕๘ และข้อ ๙ (๔) ประกอบข้อ ๔ ของข้อบังคับมหาวิทยาลัยธรรมศาสตร์ ว่าด้วยการบริหารงานบุคคลพนักงานมหาวิทยาลัย พ.ศ. ๒๕๕๙ อธิการบดีเห็นชอบให้ออกประกาศไว้ดังนี้

**ข้อ ๑** ประกาศนี้เรียกว่า “ประกาศมหาวิทยาลัยธรรมศาสตร์ เรื่อง หลักเกณฑ์การปฏิบัติงานข้ามส่วนงานของพนักงานมหาวิทยาลัย พ.ศ. ๒๕๖๗”

**ข้อ ๒** ประกาศนี้ให้ใช้บังคับตั้งแต่วันถัดจากวันประกาศเป็นต้นไป

**ข้อ ๓** ในประกาศนี้

“มหาวิทยาลัย” หมายความว่า มหาวิทยาลัยธรรมศาสตร์

“ส่วนงาน” หมายความว่า สำนักงานสภามหาวิทยาลัย สำนักงาน คณะ วิทยาลัย สำนัก   
สถาบัน และให้หมายความรวมถึงกองหรือส่วนงานที่มีฐานะเทียบเท่าสำนักงาน คณะ วิทยาลัย สำนัก   
สถาบัน หรือกอง

“หัวหน้าส่วนงาน” หมายความว่า คณบดี ผู้อำนวยการสำนัก ผู้อำนวยการสถาบัน   
ผู้อำนวยการสำนักงาน หรือหัวหน้าส่วนงานที่เรียกชื่ออย่างอื่นที่มีฐานะเทียบเท่าคณะ วิทยาลัย สำนัก   
สถาบัน และสำนักงาน และให้หมายความรวมถึงอธิการบดีในกรณีของสำนักงานตรวจสอบภายใน   
รองอธิการบดีซึ่งทำหน้าที่กำกับดูแลสำนักงานสภามหาวิทยาลัยและกองด้วย

“คณะกรรมการ” หมายความว่า คณะกรรมการบริหารการปฏิบัติงานข้ามส่วนงาน

“พนักงานมหาวิทยาลัย” หมายความว่า พนักงานมหาวิทยาลัยที่จ้างด้วยเงินงบประมาณ  
แผ่นดิน

“การปฏิบัติงานข้ามส่วนงาน” หมายความว่า การปฏิบัติงานของพนักงานมหาวิทยาลัย  
ซึ่งจ้างด้วยเงินงบประมาณแผ่นดินที่ได้รับการบรรจุแต่งตั้งในสังกัดส่วนงานหนึ่งไม่ว่าเป็นกรณีที่มีต้นสังกัด  
เดิมหรือขอรับการจัดสรรอัตราใหม่เพื่อไปปฏิบัติงานข้ามส่วนงานเต็มระยะเวลาหรือบางส่วนตามข้อตกลง  
ความร่วมมือในการปฏิบัติงานข้ามส่วนงาน

**หมวด ๑**

**บททั่วไป**

**ข้อ ๔** ให้อธิการบดีแต่งตั้งคณะกรรมการบริหารการปฏิบัติงานข้ามส่วนงานเพื่อดูแล  
รับผิดชอบการปฏิบัติงานข้ามส่วนงานของพนักงานมหาวิทยาลัย ประกอบด้วย

(๑) รองอธิการบดีซึ่งกำกับดูแลงานด้านทรัพยากรมนุษย์ เป็นประธานกรรมการ

(๒) รองอธิการบดีซึ่งกำกับดูแลงานด้านวิชาการ เป็นกรรมการ

(๓) รองอธิการบดีซึ่งกำกับดูแลงานด้านวิจัย เป็นกรรมการ

(๔) รองอธิการบดีซึ่งกำกับดูแลงานด้านแผน เป็นกรรมการ

(๕) ผู้ช่วยอธิการบดีด้านทรัพยากรมนุษย์ เป็นกรรมการ

(๖) ผู้อำนวยการกองทรัพยากรมนุษย์ เป็นกรรมการและเลขานุการ

**ข้อ ๕** ให้คณะกรรมการมีหน้าที่และอำนาจ ดังต่อไปนี้

(๑) เสนอความเห็นเกี่ยวกับการจัดสรรอัตราใหม่สำหรับพนักงานมหาวิทยาลัยซึ่งจ้างด้วยงบประมาณแผ่นดินเพื่อการปฏิบัติงานข้ามส่วนงาน

(๒) พิจารณาและให้ความเห็นชอบการจัดทำ แก้ไข และยกเลิกข้อตกลงความร่วมมือในการปฏิบัติงานข้ามส่วนงาน

(๓) เชิญส่วนงานที่เกี่ยวข้องให้ข้อมูลเกี่ยวกับการปฏิบัติงานข้ามส่วนงาน

(๔) ให้ความเห็นหรือให้ข้อเสนอแนะต่ออธิการบดีเพื่อวินิจฉัยสั่งการหรือกำหนดมาตรการ  
หรือแนวทางปฏิบัติเกี่ยวกับการปฏิบัติงานข้ามส่วนงาน

(๕) ปฏิบัติหน้าที่ตามที่กำหนดไว้ในประกาศนี้ และตามที่อธิการบดีมอบหมาย

การพิจารณาตามวรรคหนึ่งให้คำนึงถึงอัตรากำลังที่มีอยู่และอัตรากำลังที่จัดสรรใหม่ เหตุผลความจำเป็นและประโยชน์ในการปฏิบัติงานข้ามส่วนงาน การใช้ความรู้ทักษะและความเชี่ยวชาญ ประสบการณ์และประสิทธิภาพในการปฏิบัติงานข้ามส่วนงานของพนักงานมหาวิทยาลัยได้เต็มศักยภาพ  
ในการปฏิบัติงานให้เกิดผลสัมฤทธิ์ต่อภารกิจของส่วนงานและมหาวิทยาลัย

**หมวด ๒**

**วิธีการและขั้นตอนในการดำเนินการเพื่อการปฏิบัติงานข้ามส่วนงาน**

**ข้อ ๖** การปฏิบัติงานข้ามส่วนงานของพนักงานมหาวิทยาลัยแบ่งเป็นสองกรณี ดังต่อไปนี้

(๑) กรณีพนักงานมหาวิทยาลัยซึ่งปฏิบัติงานข้ามส่วนงานโดยมีต้นสังกัดเดิม ให้ดำเนินการ ดังต่อไปนี้

(๑.๑) กรณีที่หัวหน้าส่วนงานต้นสังกัดเห็นสมควรให้พนักงานมหาวิทยาลัยในสังกัด  
ไปปฏิบัติงานข้ามส่วนงาน หรือพนักงานมหาวิทยาลัยขอไปปฏิบัติงานข้ามส่วนงานอื่น หรือหัวหน้าส่วนงาน  
อื่นขอให้พนักงานมหาวิทยาลัยไปปฏิบัติงานข้ามส่วนงานให้หัวหน้าส่วนงานซึ่งพนักงานมหาวิทยาลัยผู้นั้น  
สังกัดอยู่เป็นผู้พิจารณาให้ความเห็นชอบให้ดำเนินการโดยคำนึงถึงอัตรากำลังที่มีอยู่ โดยให้มีผู้ปฏิบัติงานเพียงพอ ไม่ให้ส่งผลกระทบหรือก่อให้เกิดความเสียหายแก่ส่วนงานและไม่ถือเป็นเหตุในการขออัตรา  
กำลังเพิ่ม

(๑.๒) ให้หัวหน้าส่วนงานทั้งสองส่วนงานพิจารณาและให้ความเห็นชอบร่วมกันในการ  
ให้พนักงานมหาวิทยาลัยในสังกัดไปปฏิบัติงานข้ามส่วนงาน โดยให้ดำเนินการจัดทำข้อตกลงตามข้อ ๗   
โดยต้องได้รับความเห็นชอบจากคณะกรรมการประจำส่วนงานต้นสังกัดและส่วนงานอื่นที่ไปปฏิบัติงาน  
ข้ามส่วนงาน และให้เสนอเรื่องขออนุมัติการปฏิบัติงานข้ามส่วนงานไปยังกองทรัพยากรมนุษย์เพื่อเสนอต่อคณะกรรมการพิจารณา และเสนอความเห็นต่ออธิการบดีเพื่อพิจารณาอนุมัติก่อนเริ่มปฏิบัติงาน  
ข้ามส่วนงาน

(๑.๓) ก่อนเริ่มปฏิบัติงานข้ามส่วนงาน ให้ส่วนงานต้นสังกัดจัดให้พนักงานมหาวิทยาลัย  
ที่ปฏิบัติงานข้ามส่วนงานลงนามรับทราบข้อตกลง และให้อธิการบดีออกคำสั่งเพื่อมอบหมายให้  
พนักงานมหาวิทยาลัยผู้นั้นไปปฏิบัติงานข้ามส่วนงาน

(๒) กรณีที่ส่วนงานประสงค์จะขอรับการจัดสรรอัตราใหม่เพื่อไปปฏิบัติงานข้ามส่วนงาน  
ให้ดำเนินการ ดังต่อไปนี้

(๒.๑) ให้ส่วนงานที่ประสงค์จะเป็นต้นสังกัด และส่วนงานที่ประสงค์จะให้ปฏิบัติงาน  
ข้ามส่วนงานเสนอเหตุผลความจำเป็น ประโยชน์ที่จะได้รับและข้อตกลงร่วมกันตามข้อ ๗ และเสนอเรื่อง  
ไปยังกองทรัพยากรมนุษย์เพื่อเสนอต่อคณะกรรมการพิจารณา และเสนอความเห็นต่ออธิการบดีเพื่อ  
พิจารณาอนุมัติจัดสรรอัตรา

(๒.๒) การสรรหาให้เป็นไปตามประกาศหลักเกณฑ์และการสรรหาพนักงานมหาวิทยาลัย สายวิชาการ หรือสายสนับสนุนวิชาการ ตามแต่กรณี

(๒.๓) การบรรจุแต่งตั้งพนักงานมหาวิทยาลัย สายวิชาการ ให้สังกัดส่วนงานที่มีสัดส่วน  
การปฏิบัติงานที่มากกว่า กรณีมีสัดส่วนการปฏิบัติงานเท่ากันให้เป็นไปตามข้อตกลง ส่วนการบรรจุแต่งตั้งพนักงานมหาวิทยาลัย สายสนับสนุนวิชาการ ให้สังกัดสำนักงานที่มีหน้าที่หลักด้านการให้บริการและ  
สนับสนุนการบริหารมหาวิทยาลัย

(๒.๔) ก่อนเริ่มปฏิบัติงานข้ามส่วนงาน ให้ส่วนงานต้นสังกัดจัดทำข้อตกลงแนบท้าย  
สัญญาจ้างเพื่อให้พนักงานมหาวิทยาลัยที่ปฏิบัติงานข้ามส่วนงานลงนามรับทราบข้อตกลง และให้อธิการบดีออกคำสั่งเพื่อมอบหมายให้พนักงานมหาวิทยาลัยผู้นั้นไปปฏิบัติงานข้ามส่วนงาน ทั้งนี้ ให้ถือว่า  
การปฏิบัติงานข้ามส่วนงานในกรณีนี้เป็นสาระสำคัญของสัญญาจ้าง

**ข้อ ๗** ให้ส่วนงานโดยหัวหน้าส่วนงานที่ประสงค์จะให้พนักงานมหาวิทยาลัยปฏิบัติงาน  
ข้ามส่วนงานร่วมกันจัดทำข้อตกลงความร่วมมือในการปฏิบัติงานข้ามส่วนงาน โดยให้มีรายละเอียด  
อย่างน้อย ดังต่อไปนี้

(๑) วัตถุประสงค์ แผนงาน โครงการที่จะไปปฏิบัติงานข้ามส่วนงาน ขอบเขตของงาน   
ระยะเวลาและแผนการปฏิบัติงาน สัดส่วนการปฏิบัติงานข้ามส่วนงาน ภาระงาน โดยต้องมีความสอดคล้อง  
กับภารกิจและทิศทางในการปฏิบัติงานของส่วนงานทั้งในปัจจุบันและในอนาคต และคำนึงถึงการที่  
พนักงานมหาวิทยาลัยที่ไปปฏิบัติงานข้ามส่วนงานนั้น สามารถใช้ความรู้ทักษะความเชี่ยวชาญหรือประสบการณ์ได้อย่างมีประสิทธิภาพและเกิดประสิทธิผล

(๒) การประเมินผลการปฏิบัติงาน การประเมินทดลองปฏิบัติงาน และการประเมินเพื่อ  
ต่อสัญญาจ้าง ให้เป็นไปตามข้อบังคับและประกาศหลักเกณฑ์ที่มหาวิทยาลัยและส่วนงานกำหนด โดยให้  
ส่วนงานต้นสังกัดและส่วนงานที่พนักงานมหาวิทยาลัยไปปฏิบัติงานข้ามส่วนงานกำหนดสัดส่วนภาระงาน  
เพื่อประเมินผลการปฏิบัติงานโดยคำนวณจากสัดส่วนการปฏิบัติงานข้ามส่วนงานที่กำหนดในข้อตกลง  
ความร่วมมือในการปฏิบัติงานข้ามส่วนงาน และให้ส่วนงานที่พนักงานมหาวิทยาลัยไปปฏิบัติงาน  
ข้ามส่วนงานส่งผลการประเมินให้หัวหน้าส่วนงานต้นสังกัดเป็นผู้สรุปผลการประเมินการปฏิบัติงานเพื่อใช้  
ในการประเมินผลการปฏิบัติงาน การประเมินทดลองปฏิบัติงาน และการประเมินเพื่อต่อสัญญาจ้าง

ทั้งนี้ ในข้อตกลงความร่วมมือในการปฏิบัติงานข้ามส่วนงานให้มีข้อกำหนดหรือรายละเอียดเกี่ยวกับสัดส่วนภาระงานและหลักเกณฑ์และวิธีการประเมินระบุไว้ด้วย

(๓) การจ่ายเงินเดือน เงินประจำตำแหน่ง เงินเพิ่ม ตลอดจนค่าตอบแทนอื่น สวัสดิการและ  
สิทธิประโยชน์อื่นให้เป็นไปตามข้อบังคับ ประกาศของมหาวิทยาลัยหรือประกาศของส่วนงานต้นสังกัดและ  
ส่วนงานที่ไปปฏิบัติงานข้ามส่วนงานกำหนด

(๔) เงื่อนไขอื่นที่เกี่ยวกับการปฏิบัติงานข้ามส่วนงานของพนักงานมหาวิทยาลัย ให้ส่วนงาน  
ต้นสังกัดและส่วนงานที่ไปปฏิบัติงานข้ามส่วนงานร่วมกันวางระบบการบริหารจัดการให้เป็นไปด้วย  
ความเรียบร้อย

**ข้อ ๘** ระยะเวลาในการปฏิบัติงานข้ามส่วนงานให้เป็นไปตามหลักเกณฑ์ ดังต่อไปนี้

(๑) กรณีพนักงานมหาวิทยาลัยซึ่งปฏิบัติงานข้ามส่วนงานโดยมีต้นสังกัดเดิม ระยะเวลา  
ในการปฏิบัติงานข้ามส่วนงานให้เป็นไปตามข้อตกลงร่วมกันระหว่างส่วนงานต้นสังกัดและส่วนงาน  
ที่พนักงานมหาวิทยาลัยปฏิบัติงานข้ามส่วนงาน โดยให้จัดทำเป็นข้อตกลงมีระยะเวลาการปฏิบัติงานครั้งละ  
ไม่เกิน ๒ ปี ทั้งนี้ ก่อนครบกำหนดระยะเวลาตามข้อตกลง ส่วนงานอาจเจรจาเพื่อต่อระยะเวลาข้อตกลง  
หรือจัดทำข้อตกลงใหม่ก็ได้

(๒) กรณีการจัดสรรอัตราพนักงานมหาวิทยาลัยใหม่เพื่อปฏิบัติงานข้ามส่วนงาน ระยะเวลา  
ในการปฏิบัติงานข้ามส่วนงานให้เป็นไปตามรอบระยะเวลาการจ้างตามที่ข้อบังคับมหาวิทยาลัยธรรมศาสตร์ว่าด้วยการบริหารงานบุคคลพนักงานมหาวิทยาลัยกำหนด โดยให้จัดทำเป็นข้อตกลงมีระยะเวลา  
การปฏิบัติงานตามรอบระยะเวลาการจ้าง

**ข้อ ๙** ในระหว่างการปฏิบัติงานข้ามส่วนงาน การใดที่พนักงานมหาวิทยาลัยจะต้องขออนุมัติ   
ขออนุญาต ขอลา หรือขอความเห็นชอบตามกฎหมาย ข้อบังคับ ระเบียบ ประกาศ หรือหลักเกณฑ์  
ที่มหาวิทยาลัยกำหนด พนักงานมหาวิทยาลัยดังกล่าวยังคงต้องถือปฏิบัติเช่นเดิม โดยให้เสนอเรื่องต่อ  
ส่วนงานต้นสังกัดและแจ้งให้ส่วนงานที่ไปปฏิบัติข้ามส่วนงานทราบ

**หมวด ๓**

**การยุติการปฏิบัติงานข้ามส่วนงาน**

**ข้อ ๑๐** นอกเหนือจากกรณีการสิ้นสุดระยะเวลาในการปฏิบัติงานข้ามส่วนงานตามข้อ ๘  
การปฏิบัติงานข้ามส่วนงานอาจยุติลงด้วยเหตุ ดังต่อไปนี้

(๑) พนักงานมหาวิทยาลัยซึ่งปฏิบัติงานข้ามส่วนงานไม่ปฏิบัติตามหลักเกณฑ์การปฏิบัติงาน  
ข้ามส่วนงานตามประกาศนี้ ประกาศส่วนงาน หรือตามข้อตกลงการปฏิบัติงานข้ามส่วนงาน

(๒) พนักงานมหาวิทยาลัยซึ่งปฏิบัติงานข้ามส่วนงานขาดประสิทธิภาพในการปฏิบัติงาน  
ข้ามส่วนงาน โดยพิจารณาจากผลประเมินการปฏิบัติงาน

(๓) การปฏิบัติงานข้ามส่วนงานของพนักงานมหาวิทยาลัยซึ่งปฏิบัติงานข้ามส่วนงานก่อให้เกิดความเสียหายอย่างร้ายแรงแก่ส่วนงานหรือมหาวิทยาลัย หรือมีเหตุอื่นซึ่งส่งผลกระทบทำให้การปฏิบัติงาน  
ข้ามส่วนงานไม่บรรจุเป้าหมายหรือไม่มีประสิทธิภาพ

(๔) กรณีพนักงานมหาวิทยาลัยซึ่งปฏิบัติงามข้ามส่วนงานโดยมีต้นสังกัดเดิม เมื่อหัวหน้า  
ส่วนงานต้นสังกัดประสงค์ให้พนักงานมหาวิทยาลัยปฏิบัติงานข้ามส่วนงานกลับไปปฏิบัติงานที่ต้นสังกัด  
เดิม หรือส่วนงานที่พนักงานมหาวิทยาลัยไปปฏิบัติงานข้ามส่วนงานประสงค์ให้พนักงานมหาวิทยาลัยที่มาปฏิบัติงานข้ามส่วนงานกลับไปปฏิบัติงานที่ต้นสังกัดเดิม ให้ส่วนงานต้นสังกัด ส่วนงานที่พนักงาน  
มหาวิทยาลัยไปปฏิบัติงานข้ามส่วนงานและพนักงานมหาวิทยาลัยซึ่งปฏิบัติงานข้ามส่วนงาน เจรจาตกลงร่วมกันว่าจะกลับไปปฏิบัติงานที่ต้นสังกัดเดิมหรือไม่ หากตกลงร่วมกันได้ ให้เสนอเรื่องต่อคณะกรรมการ  
เพื่อเสนอความเห็นต่ออธิการบดีให้พิจารณาสั่งยุติการปฏิบัติงานข้ามส่วนงาน

การยุติการปฏิบัติงานข้ามส่วนงานตาม ข้อ (๑) (๒) (๓) และ (๔) กรณีหากตกลงร่วมกันไม่ได้  
ให้เสนอเรื่องต่อคณะกรรมการเพื่อพิจารณาวินิจฉัยและเสนอความเห็นต่ออธิการบดีเพื่อพิจารณาสั่งยุติการปฏิบัติงานข้ามส่วนงาน

**ข้อ ๑๑** เมื่อการปฏิบัติงานข้ามส่วนงานสิ้นสุดหรือยุติลงไม่ว่าด้วยเหตุใด ให้ดำเนินการ   
ดังต่อไปนี้

(๑) กรณีพนักงานมหาวิทยาลัยซึ่งปฏิบัติงานข้ามส่วนงานโดยมีต้นสังกัดเดิม ให้กลับไป  
ปฏิบัติงานที่ต้นสังกัดเดิม

(๒) กรณีการจัดสรรอัตราพนักงานมหาวิทยาลัยใหม่ ให้ดำเนินการเพื่อนำไปสู่การออกจาก  
การเป็นพนักงานมหาวิทยาลัยตามแต่กรณี หรือดำเนินการอื่นโดยผ่านความเห็นชอบของคณะกรรมการ   
ทั้งนี้ โดยให้คืนอัตรานั้นให้แก่มหาวิทยาลัยทุกกรณี

**ข้อ ๑๒** ในกรณีที่ส่วนงานมีเหตุผลและความจำเป็นที่จะจ้างพนักงานมหาวิทยาลัยเพื่อมาปฏิบัติงานข้ามส่วนงานเป็นพนักงานมหาวิทยาลัย (ส่วนงาน) หรือพนักงานมหาวิทยาลัยตามภารกิจ   
ให้สามารถดำเนินการได้ภายใต้หลักเกณฑ์และวิธีการตามประกาศนี้ โดยผ่านความเห็นชอบของ  
คณะกรรมการ และภายใต้ข้อบังคับหรือประกาศมหาวิทยาลัยที่เกี่ยวข้องกับการจ้างนั้น

ประกาศ ณ วันที่ ๒๖ มกราคม พ.ศ. ๒๕๖๗

(รองศาสตราจารย์เกศินี วิฑูรชาติ)

อธิการบดี